b'\n_START_ARTICLE_\nDalang\n_START_PARAGRAPH_\nDalang dalam bidang wayang kulit ialah seorang yang memainkan berbilang peranan, antaranya sebagai penulis cerita, pengarah lakonan, pengatur pentas, penyusun iringan, pengisah, pemain watak, dan "penyanyi". Kesimpulannya, dalang adalah seseorang yang mempunyai kemahiran berbilang disiplin, serta juga seorang pemimpin dalam pertunjukan dan kumpulannya._NEWLINE_Untuk peranan ini, seorang dalang harus mempunyai ilmu pengetahuan yang sangat luas. Sudah tentu, berbagai-bagai bidang ilmu harus dipelajari, meskipun hanya sedikit, supaya dapat menyesuaikan cerita dengan perkembangan-perkembangan zaman dan nilai-nilai kekinian._NEWLINE_Sesetengah orang berpendapat bahawa perkataan dalang berasal daripada perkataan bahasa Indonesia, "dahyang" yang membawa pengertian "penyembuh berbagai-bagai penyakit". Dalam bahasa Jawa pula, dalang bermaksud "ngudal piwulang" (menerangkan ilmu), dan memberikan pencerahan kepada para penontonya.\n_START_SECTION_\nSejarah\n_START_PARAGRAPH_\nPekerjaan dalang mempunyai sejarah berabad-abad, seiring dengan sejarah wayang. Pada zaman dahulu, seni ini diturunkan dari satu generasi ke satu generasi. Seorang anak dalang biasanya mendalang melalui perantisan, tanpa sebarang pembelajaran formal. Dia akan mengikut bapanya semasa mendalang dan membawa peralatan, mengatur panggung, main gamelan, atau duduk di belakang bapanya untuk membantu._NEWLINE_Melalui perantisan tersebut, seorang anak dalang pada zaman dahulu biasanya akan mengikut jejak bapanya di kemudian hari. Tetapi banyak juga anak-anak dalang di Indonesia kini tidak hendak menjadi dalang kerana mempunyai pilihan-pilihan hidup sendiri, baik dalam perkhidmatan awam, Tentera Nasional Indonesia, mahupun dalam sektor swasta._NEWLINE_Dalam perkembangan selanjutnya, kini terdapat juga sekolah-sekolah pendalangan sehingga peringkat insititusi pendidikan tinggi di Indonesia._NEWLINE_Dalam perkembangan yang lebih lanjut lagi dalam seni ini, muncullah dalang jemblung, versi pertunjukan yang dipermudah dan yang tidak menggunakan wayang sebagai media ceritanya. Pertunjukan ini terdiri daripada dialog sahaja dan dalam keadaan ini, dalang merupakan pencerita kisah wayang.'